સી.સી.ટીવી (ક્લોઝડ-સર્કીટ ટેલીવિઝન) કેમેરા જાહેર સ્થળોથી માંડીને ગલી ખૂંચીમાં પણ ચોકીદારી કરતા નજરે ચડે છે. એક સમયે લકઝરિયસ ગણાતા સીસી ટીવી કેમેરા આજે સાવ સામાન્ય બની ગયા છે. આથી સીસી ટીવી કેમેરાનું માર્કેટ પણ કુદકે ને ભૂસકે વધતું જાય છે.એક માહિતી મુજબ અમદાવાદમાં સુરક્ષા અને સલામતી જેવા કારણોસર સર્વેલન્સ સિસ્ટમના ધંધામાં તેજીનો માહોલ જોવા મળે છે.ભારતના મોટા ભાગના શહેરો ઝડપથી સી.સી ટીવીના લેન્સમાં કેદ થઇ રહયા છે.કારણ કે ગુનાખોરીના ઇતિહાસમાં ના ઉકેલાઇ હોય તેવી ગૂંચ અને ભેદભરમ સીસી ટીવી કેમેરાઓ પકડી પાડે છે. આ મહત્વને ધ્યાનમાં રાખીને છેલ્લા ૫ વર્ષમાં સીસી ટીવી કેમેરાઓ ઓફિસ, સોસાયટી, જાહેર રસ્તાઓ, ટ્રાફિક દરેક સ્થળે કેમેરા લગાવવાનું વધતું જાય છે. એક સમયે હીરા અને જવેલરી ઉધોગ તથા ગણી ગાંઠી કોર્પોરેટ ઓફિસોમાં સીસી ટીવી ગોઠવવામાં આવતા આજે ચાર રસ્તા પરની દૂકાનો, મેડિકલ સ્ટોર, પ્રોવિઝન સ્ટોર, મીઠાઇની દુકાનોથી માંડીને પાનના ગલ્લા પણ બાકાત નથી રહયા. કેટલાક સ્થળે તો ચા ની કિટલીવાળાઓ પણ સીસી ટીવીમાં પોતાના ગ્રાહકને કેદ કરી દિધા છે.